title: Регламент за изпълнение (ЕС) 2018/604 на Комисията от 18 април 2018 година за изменение на Регламент за изпълнение (ЕС) 2015/2447 по отношение на процедурните правила за улесняване на установяването на преференциалния произход на стоките в Съюза, и за отмяна на регламенти (ЕИО) № 3510/80 и (ЕО) № 209/2005

text:
               20.4.2018

               BG

               Официален вестник на Европейския съюз

               L 101/22

         РЕГЛАМЕНТ ЗА ИЗПЪЛНЕНИЕ (ЕС) 2018/604 НА КОМИСИЯТА
   от 18 април 2018 година
   за изменение на Регламент за изпълнение (ЕС) 2015/2447 по отношение на процедурните правила за улесняване на установяването на преференциалния произход на стоките в Съюза, и за отмяна на регламенти (ЕИО) № 3510/80 и (ЕО) № 209/2005
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 66, буква а) от него,
   като има предвид, че:

               (1)

               С Регламент за изпълнение (ЕС) 2015/2447 на Комисията (2) се определят, наред с другото, процедурните правила, посочени в член 64, параграф 1 от Регламент (ЕС) № 952/2013 („Кодексът“), за улесняване на установяването на преференциалния произход на стоките в Съюза.

               (2)

               Последното изречение от член 68, параграф 1 от Регламент за изпълнение (ЕС) 2015/2447 понастоящем се отнася до прилагането според случая на раздел 2, подраздели 2—9 от същия регламент, които се отнасят до правилата за произход на схемата на Общата система за преференции (ОСП) на Съюза. Само някои разпоредби от тези подраздели обаче са от значение в контекста на регистрацията на износителите извън рамките на схемата ОСП на Съюза. Следователно е необходимо тези разпоредби да бъдат конкретизирани. Задължението на Комисията да предоставя на трета държава, с която Съюзът има преференциално споразумение, адресите на митническите органи, отговарящи за проверката на документ за произход, попълнен от регистриран износител, при всички случаи произтича от разпоредбите на съответното споразумение, и следователно не е нужно то да се определя с Регламент за изпълнение (ЕС) 2015/2447. Преходната разпоредба, посочена в Регламент за изпълнение (ЕС) 2015/2447, която временно позволява на нерегистриран, но одобрен износител в Съюза да попълни документ за произход, е остаряла и следва да бъде премахната. От съображения за опростяване и съгласуваност между преференциалните споразумения малките пратки, които не са внесени с търговска цел, следва да бъдат освободени от задължението за представяне на документ за произход, когато такова освобождаване е разрешено, но не е пряко установено в преференциалното споразумение. Предвид факта, че има други начини за идентифициране на износителя и че в Съюза подписът не допринася за правния статут на документа за произход, от износителите следва да не се изисква да подписват такъв документ, когато това е разрешено, но не е пряко установено в преференциалното споразумение.

               (3)

               Правилата, определени в член 69 от Регламент за изпълнение (ЕС) 2015/2447 във връзка със замяната на доказателствата за преференциален произход, издадени или съставени извън рамките на схемата ОСП на Съюза, следва да се прилагат по-широко за документите за произход. В допълнение следва да се изясни формата, в която може да се издаде заместващ документ за произход.

               (4)

               Следва да бъдат определени правила с цел улесняване на установяването в Съюза на преференциалния произход на преработени продукти, получени от стоки със статут на преференциален произход. Тъй като тези правила са насочени към предпазване на икономическите оператори от неблагоприятни и нежелани последствия от сливането в Кодекса на режима обработка под митнически контрол с режима активно усъвършенстване, те следва да се прилагат с обратна сила от датата на прилагане на Кодекса.

               (5)

               В член 80, параграф 2 от Регламент за изпълнение (ЕС) 2015/2447 следва да се включи препратка към новото приложение 22-06A, съдържащо формуляра за заявление, който трябва да се използва от износителите от държавите членки за регистрация в системата REX, като по този начин приложение 22-06 ще се прилага само за регистрацията на износителите в държавите — бенефициери по ОСП. Съответно новото приложение 22-06А следва да бъде вмъкнато в Регламент за изпълнение (ЕС) 2015/2447, а приложение 22-06 към същия регламент следва да бъде съответно изменено. Членове 82, 83 и 86 от Регламент за изпълнение (ЕС) 2015/2447 следва също да бъдат изменени вследствие въвеждането на новото приложение 22-06A. Предвид факта, че има други начини за идентифициране на износителя и че в Съюза подписът не допринася за правния статут на документа, от износителите следва да не се изисква да подписват изявлението за произход, посочено в член 92 от Регламент за изпълнение (ЕС) 2015/2447. Параграфи 1, 2 и 3 от посочения член следва да се прилагат според случая спрямо изявления за произход, съставени от износители в Съюза не само за целите на двустранната кумулация, както е посочено в член 53 от Делегиран регламент (ЕС) 2015/2446 (3), но също и за деклариране на произхода на стоки, изнасяни в държава бенефициер по схемите ОСП на Норвегия, Швейцария или Турция за целите на кумулацията с материалите с произход от Съюза. Поради това член 92 от Регламент за изпълнение (ЕС) 2015/2447 следва да бъде съответно изменен.

               (6)

               Приложение 22-07 към Регламент за изпълнение (ЕС) 2015/2447 следва да бъде изменено, за да се посочи символът, с който износителят ще указва кога изявлението за произход се отнася за продукти с произход от Сеута и Мелиля. То следва да бъде изменено, за да отрази факта, че когато изявлението за произход се отнася до продукти с произход от Съюза, износителят трябва да укаже произхода посредством означението „ЕС“.

               (7)

               Регламент (ЕИО) № 3510/80 на Комисията (4) е остарял, тъй като предвидените в него разпоредби са били заменени с разпоредбите на Делегиран регламент (ЕС) 2015/2446 на Комисията и Регламент за изпълнение (ЕС) 2015/2447 на Комисията. Поради това той следва да бъде отменен в интерес на правната сигурност и прозрачността.

               (8)

               Регламент (ЕО) № 209/2005 на Комисията (5) разрешава дерогации от задължението, определено в Регламент (ЕО) № 1541/98 на Съвета (6), за представяне на доказателства за произход на текстилни продукти, попадащи в раздел XI от Комбинираната номенклатура. Регламент (ЕО) № 1541/98 бе отменен с Регламент (ЕС) № 955/2011 на Европейския парламент и на Съвета (7). Поради това Регламент (ЕО) № 209/2005 е остарял и следва да бъде отменен в интерес на правната сигурност и прозрачността.

               (9)

               Мерките, предвидени в настоящия регламент, са в съответствие със становището на Комитета по Митническия кодекс,

         ПРИЕ НАСТОЯЩИЯ РЕГЛАМЕНТ:
   Член 1
   Регламент за изпълнение (ЕС) 2015/2447 се изменя, както следва:

               1)

               Член 68 се изменя, както следва:

                           а)

                           последното изречение от параграф 1 се заменя със следния текст:
                           „Членове 80, 82, 83, 84, 86, 87, 89 и 91 от настоящия регламент се прилагат според случая.“;

                           б)

                           в първото изречение на параграф 2 думите „членове 10 и 15“ се заменят с думите „член 10, параграф 1 и член 15“.;

                           в)

                           параграфи 3 и 5 се заличават.

                           г)

                           Добавят се следните нови параграфи 6 и 7:
                           „6.   Когато по силата на дадено преференциално споразумение Съюзът може да отмени изискването за представяне на документ за произход по отношение на продуктите с произход, това освобождаване се прилага при условията, определени в член 103, доколкото те не са определени в съответното преференциално споразумение.
                           7.   Когато по силата на дадено преференциално споразумение Съюзът може да отмени изискването документът за произход да бъде подписан от износителя, не се изисква такъв подпис.“

               2)

               Член 69 се заменя със следното:
               „Член 69
               Заместване на документите за произход, издадени или съставени извън рамките на схемата ОСП на Съюза
               (член 64, параграф 1 от Кодекса)
               1.   Когато продукти с произход, обхванати от документ за произход, издаден или съставен преди това за целите на преференциална тарифна мярка, посочена в член 56, параграф 2, буква г) или д) от Кодекса, различна от схемата ОСП на Съюза, все още не са допуснати за свободно обращение и са поставени под контрола на митническо учреждение в Съюза, първоначалният документ за произход може да бъде заместен от един или повече заместващи документи за произход с цел изпращане на всички или някои от тези продукти на друго място в рамките на Съюза.
               2.   Всяко от следните лица може да издаде или състави заместващия документ за произход, посочен в параграф 1, в същата форма като първоначалния документ за произход или във формата на заместващо изявление за произход, изготвени според случая съгласно член 101 и приложение 22-20:

                           а)

                           износител, одобрен или регистриран в Съюза, който извършва повторна експедиция на стоките;

                           б)

                           лице, извършващо повторна експедиция на стоките в Съюза, когато общата стойност на продуктите с произход в първоначалната пратка, която ще бъде разделена, не надвишава приложимия праг на стойността; или

                           в)

                           лице, извършващо повторна експедиция на стоките в Съюза, когато общата стойност на продуктите с произход в първоначалната пратка, която ще бъде разделена, надвишава приложимия праг на стойността, и лицето, извършващо повторната експедиция, приложи копие от първоначалния документ за произход към заместващия документ за произход.

                     Когато предвидената в първа алинея замяна на първоначалния документ за произход не е възможна, заместващият документ за произход, посочен в параграф 1, може да се издаде или състави под формата на сертификат за движение EUR.1 от митническото учреждение, под чийто контрол са поставени стоките.
               3.   Когато заместващият документ за произход е сертификат за движение EUR.1, заверката от митническото учреждение, издаващо заместващия сертификат за движение EUR.1, се поставя в клетка 11 на сертификата. Данните от клетка 4 на сертификата, отнасящи се до държавата на произход, са идентични с данните в първоначалния документ за произход. Клетка 12 се подписва от лицето, извършващо повторна експедиция. Лицето, извършващо повторна експедиция, което добросъвестно подписва клетка 12, не отговаря за точността на данните, вписани в първоначалния документ за произход.
               Митническото учреждение, получило искане да издаде заместващия сертификат за движение EUR.1, отбелязва върху първоначалния документ за произход или върху приложение към него теглото, броя, естеството и държавата на получаване на изпращаните продукти и посочва поредните номера на съответния заместващ сертификат или сертификати. То съхранява първоначалния документ за произход за срок от поне три години.“

               3)

               Вмъква се следният член 69а:
               „Член 69а
               Преференциален произход на преработени продукти, получени от стоки със статут на преференциален произход
               (член 64, параграф 1 от Кодекса)
               1.   Когато несъюзни стоки със статут на преференциален произход в рамките на преференциално споразумение между Съюза и трети държави бъдат поставени под режим активно усъвършенстване, се счита, че получените от тях преработени продукти при пускането им в свободно обращение имат същия статут на стоки с преференциален произход като първоначалните стоки.
               2.   Параграф 1 не се прилага в следните случаи:

                           а)

                           операцията по усъвършенстване включва и несъюзни стоки, различни от посочените в параграф 1, включително стоки със статут на преференциален произход в рамките на различно преференциално споразумение;

                           б)

                           преработените продукти са получени от еквивалентни стоки, посочени в член 223 от Кодекса;

                           в)

                           митническите органи са разрешили временен реекспорт на стоките за допълнителна преработка в съответствие с член 258 от Кодекса.

                     3.   Когато се прилага параграф 1, документът за произход, издаден или съставен за поставените под режим активно усъвършенстване продукти, се смята за документ за произход, издаден или съставен за преработените продукти.“;

               4)

               Параграф 2 от член 80 се заменя със следното:
               „2.   След получаване на пълния формуляр за заявление, посочен в приложение 22-06, компетентните органи на държавите бенефициери определят незабавно номер на регистриран износител на износителя и въвеждат в системата REX номера на регистрирания износител, регистрационните данни и датата, от която е валидна регистрацията в съответствие с член 86, параграф 4.
               След получаване на пълния формуляр за заявление, посочен в приложение 22-06А, митническите органи на държавите членки незабавно определят за износителя номер на регистриран износител или, когато е уместно, на лицето, което извършва повторна експедиция на стоки, и въвеждат в системата REX номера на регистриран износител, регистрационните данни и датата, от която съответната регистрация е валидна в съответствие с член 86, параграф 4.
               Компетентните органи на държавата бенефициер или митническите органи на държавата членка информират износителя или, когато е уместно, лицето, извършващо повторна експедиция на стоки, за номера на регистриран износител, определен на този износител или на лицето, извършващо повторна експедиция на стоки, както и за датата, от която е валидна регистрацията.“

               5)

               Член 82 се изменя, както следва:

                           а)

                           параграф 7 се заменя със следното:
                           „7.   Комисията оповестява публично следната информация, при условие че износителят е дал съгласието си, като е подписал клетка 6 от формуляра, посочен в приложение 22-06 или приложение 22-06A, според случая:

                                       а)

                                       име на регистрирания износител, както е указано в клетка 1 от формуляра, поместен в приложение 22-06 или приложение 22-06A, според случая;

                                       б)

                                       адрес на седалището на регистрирания износител, както е указано в клетка 1 от формуляра, поместен в приложение 22-06 или приложение 22-06A, според случая;

                                       в)

                                       данни за връзка на регистрирания износител, както е указано в клетки 1 и 2 от формуляра, поместен в приложение 22-06 или приложение 22-06A, според случая;

                                       г)

                                       примерно описание на стоките, които отговарят на изискванията за преференциално третиране, включително примерен списък с позициите или главите по Хармонизираната система, както е указано в клетка 4 от формуляра, поместен в приложение 22-06 или приложение 22—06A, според случая;

                                       д)

                                       EORI номер на регистрирания износител, както е указано в клетка 1 от формуляра, поместен в приложение 22-06 или 22-06A, или идентификационен номер на търговеца (TIN) на регистрирания износител, както е указано в клетка 1 от формуляра, поместен в приложение 22-06;

                                       е)

                                       дали регистрираният износител е търговец или производител, както е указано в клетка 3 от формуляра, поместен в приложение 22-06 или приложение 22-06A, според случая.

                                 Отказът да се подпише клетка 6 не представлява основание за отказ на регистрация на износителя.“;

                           б)

                           в параграф 8 след буква а) се вмъква следната буква б), а настоящите букви б) — д) се преномерират съответно:

                                       „б)

                                       датата на регистрацията на регистрирания износител;“.

               6)

               Член 83 се изменя, както следва:

                           а)

                           в параграф 2 след думите „приложение 22-06“ се добавят думите „или приложение 22-06А, според случая“;

                           б)

                           в параграф 4 след думите „приложение 22-06“ се добавят думите „или приложение 22-06А, според случая“;

               7)

               В член 86, параграф 2 думите „приложение 22-06“ се заменят с думите „приложение 22-06А“.

               8)

               Член 92 се изменя, както следва:

                           а)

                           в параграф 3 се добавя следната алинея:
                           „От износителя не се изисква да подписва декларацията за произход.“;

                           б)

                           параграф 4 се заменя със следното:
                           „4.   Параграфи 1, 2 и 3 се прилагат mutatis mutandis към следното:

                                       а)

                                       изявленията за произход, съставени в Съюза за целите на двустранната кумулация по член 53 от Делегиран регламент (ЕС) 2015/2446;

                                       б)

                                       изявления за произход на стоки, изнасяни от държава бенефициер по схемите ОСП на Норвегия, Швейцария или Турция, за целите на кумулацията с материали с произход от Съюза.“;

               9)

               Приложение 22-06 се заменя с текста, изложен в приложение I към настоящия регламент.

               10)

               След приложение 22-06 се добавя ново приложение 06-22А, изложено в приложение II към настоящия регламент.

               11)

               В приложение 22-07 бележка под линия 5 се заменя със следното:

                           „(5)

                           Посочва се държавата на произход на продуктите. Когато изявлението за произход се отнася до продукти с произход от Съюза, износителят трябва да укаже произхода посредством означението „ЕС“. Когато изявлението за произход се отнася изцяло или отчасти за продукти с произход от Сеута и Мелиля по смисъла на член 112 от Регламент за изпълнение (ЕС) 2015/2447, износителят трябва да укаже произхода посредством означението „CM“.“

         Член 2
   Регламент (ЕИО) № 3510/80 се отменя.
   Член 3
   Регламент (ЕО) № 209/2005 се отменя.
   Член 4
   Настоящият регламент влиза в сила в деня след деня на публикуването му в Официален вестник на Европейския съюз.

   Член 1, точка 3 се прилага от 1 май 2016 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 18 април 2018 година.

            За Комисията

            Председател

         Jean-Claude JUNCKER

      (1)  ОВ L 269, 10.10.2013 г., стр. 1.

      (2)  Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).

      (3)  Делегиран регламент на комисията (EC) 2015/2446 от 28 юли 2015 година за допълнение на Регламент (ЕС) № 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза (ОВ L 343, 29.12.2015 г., стр. 1).

      (4)  Регламент (ЕИО) № 3510/80 на Комисията от 23 декември 1980 г. относно определение на понятието за продукти с произход за прилагането на тарифните преференции, предоставени от Европейската икономическа общност по отношение на определени продукти от развиващи се страни (ОВ L 368, 31.12.1980 г., стр. 1).

      (5)  Регламент (ЕО) № 209/2005 на Комисията от 7 февруари 2005 г. за установяване на списъка на текстилните продукти, за които не се изисква доказателство за произход при пускането им в свободно обращение в Общността (ОВ L 34, 8.2.2005 г., стр. 6.)

      (6)  Регламент (ЕО) № 1541/98 на Съвета от 13 юли 1998 г. относно доказателствата за произход на някои текстилни продукти, включени в раздел ХI от Комбинираната номенклатура и пуснати в свободно обращение в Общността, както и относно условията за приемане на тези доказателства (ОВ L 202, 18.7.1998 г., стр. 11).

      (7)  Регламент (ЕС) № 955/2011 на Европейския парламент и на Съвета от 14 септември 2011 г. за отмяна на Регламент (ЕО) № 1541/98 на Съвета относно доказателствата за произход на някои текстилни продукти, включени в раздел ХI от Комбинираната номенклатура и пуснати в свободно обращение в Общността, както и относно условията за приемане на тези доказателства, и за изменение на Регламент (ЕИО) № 3030/93 на Съвета относно общите правила за внос на някои текстилни продукти с произход от трети страни (ОВ L 259, 4.10.2011 г., стр. 5).

      ПРИЛОЖЕНИЕ I
      „
            ПРИЛОЖЕНИЕ 22-06

               ЗАЯВЛЕНИЕ ЗА ПОЛУЧАВАНЕ НА РЕГИСТРАЦИЯ КАТО РЕГИСТРИРАН ИЗНОСИТЕЛ

               за целите на схемите за общи тарифни преференции на Европейския съюз, Норвегия, Швейцария и Турция
                (1)

                                       1.

                                    Име/фирма на износителя, пълен адрес и държава, данни за връзка, TIN.

                                       2.

                                    Допълнителни данни за връзка, включващи номер на телефон и факс и адрес на електронна поща, ако има (незадължително).

                                       3.

                                    Да се посочи дали основната дейност е производство или търговия.

                                       4.

                                    Примерно описание на стоките, които отговарят на условията за преференциално третиране, включително примерен списък на позициите по Хармонизираната система (или главите, когато търгуваните стоки са включени в повече от двадесет позиции по Хармонизираната система).

                                       5.

                                    Задължения, които износителят трябва да поеме

                                       С настоящото долуподписаното лице:

                                                —

                                                   декларира, че посочените по-горе данни са верни;

                                                —

                                                   удостоверява, че не е била заличавана негова предходна регистрация; в противен случай, удостоверява, че ситуацията, която е довела до отмяната, е била отстранена;

                                                —

                                                   поема задължението да съставя изявления за произход само за стоки, които отговарят на изискванията за преференциално третиране и на правилата за произход, определени за тези стоки в Общата система за преференции;

                                                —

                                                   поема задължението да води съответните търговски счетоводни регистри за производството/доставката на стоките, които отговарят на изискванията за преференциално третиране, и да ги съхранява за срок от най-малко три години след края на календарната година, през която е съставено изявлението за произход;

                                                —

                                                   поема задължението да уведомява незабавно компетентния орган за промени, възникнали по отношение на регистрационните му данни след получаването на номер на регистриран износител;

                                                —

                                                   поема задължението да сътрудничи на компетентния орган;

                                                —

                                                   се задължава да приеме извършването на проверка на точността на изявленията му за произход, включително проверка на счетоводните регистри и посещения в помещенията му от страна на Европейската комисия или органите на държавите членки, както и органите на Норвегия, Швейцария и Турция;

                                                —

                                                   поема задължението да поиска заличаване на регистрацията му в системата, ако вече не отговаря на условията за износ на стоки по схемата;

                                                —

                                                   поема задължението да поиска заличаване на регистрацията му в системата, ако вече не възнамерява да изнася такива стоки по схемата.

                                          …

                                       Място, дата, подпис на упълномощеното лице, име и длъжност
                                        (2)

                                       6.

                                    Изрично и информирано предварително съгласие на износителя за оповестяване на личните му данни на публичния уебсайт

                                       С настоящото долуподписаното лице се информира, че предоставената в това заявление информация може да бъде оповестена чрез публичния уебсайт. Долуподписаното лице е съгласно посочената информация да бъде оповестена чрез публичния уебсайт. Долуподписаното лице може да оттегли своето съгласие за оповестяване на тази информация на публичния уебсайт, като отправи искане към компетентните органи, отговарящи за регистрацията.

                                    …

                                       Място, дата, подпис на упълномощеното лице, име и длъжност
                                        (2)

                                       7.

                                    Клетка за служебно ползване от компетентния орган

                                       Заявителят е регистриран под следния номер:

                                                   Регистрационен номер: …

                                                   Дата на регистрацията …

                                                   Дата, от която регистрацията поражда действие …

                                       Подпис и печат
                                        (2) …

                           Известие

                        относно защитата и обработката на личните данни, включени в системата

                                    1.

                                    Когато Европейската комисия обработва личните данни, съдържащи се в настоящото заявление за получаване на регистрация като регистриран износител, се прилага Регламент (ЕО) № 45/2001 на Европейския парламент и на Съвета относно защитата на лицата по отношение на обработката на лични данни от институции и органи на Съюза и за свободното движение на такива данни. Когато компетентните органи на държава бенефициер или на трета държава, която прилага Директива 95/46/ЕО на Европейския парламент и на Съвета за защита на физическите лица при обработването на лични данни и за свободното движение на тези данни, обработват личните данни, съдържащи се в настоящото заявление за получаване на регистрация като регистриран износител, се прилагат националните разпоредби за изпълнение на посочената директива.

                                    2.

                                    Личните данни от заявлението за получаване на регистрация като регистриран износител се обработват за целите на правилата за произход по ОСП на Съюза, определени в съответните законодателни актове на Съюза. Посочените законодателни актове, установяващи правилата за произход по ОСП на Съюза, представляват правното основание за обработка на личните данни във връзка със заявлението за получаване на регистрация като регистриран износител.

                                    3.

                                    Компетентният орган в държавата, в която е подадено заявлението, е администратор по отношение на обработката на тези данни в системата за регистрираните износители (REX).
                                    Списъкът с компетентните органи е публикуван на уебсайта на Европейската комисия.

                                    4.

                                    Достъп до всички данни в заявлението се предоставя чрез потребителско име/парола за ползвателите в Комисията, компетентните органи на държавите бенефициери и митническите органи в държавите членки, Норвегия, Швейцария и Турция.

                                    5.

                                    Данните във връзка със заличена регистрация се съхраняват от компетентните органи на държавата бенефициер в системата за регистрираните износители (REX) в продължение на десет календарни години. Този срок започва да тече от края на годината, в която е била заличена регистрацията.

                                    6.

                                    Лицето, за което се отнасят данните, има право на достъп до съответните лични данни, които ще се обработват посредством системата за регистрираните износители, и когато е целесъобразно, има правото да поправя, заличава или блокира лични данни в съответствие с Регламент (ЕО) № 45/2001 или с националните закони за прилагане на Директива 95/46/ЕО. Всички искания за права на достъп, поправка, заличаване или блокиране се подават до и обработват от компетентните органи на държавите бенефициери, които отговарят за регистрацията, според случая. Когато регистрираният износител е подал до Комисията искане за упражняване на това право на достъп, тя препраща това искане до компетентните органи на засегнатите държави бенефициери. Ако регистрираният износител не успее да получи правата си от администратора на лични данни, той подава искането си до Комисията, която действа като администратор на лични данни. Комисията има правото да поправи, заличи или блокира тези данни.

                                    7.

                                    Жалби могат да се изпращат до съответния национален орган за защита на данните. Данните за връзка с националните органи за защита на данните се намират на уебсайта на Европейската комисия, генерална дирекция „Правосъдие“: (http://ec.europa.eu/justice/data-protection/bodies/authorities/eu/index_en.htm#h2-1).
                                    Когато жалбата се отнася до обработката на данни от Европейската комисия, тя следва да бъде отправена до Европейския надзорен орган по защита на данните (http://www.edps.europa.eu/EDPSWEB/).

                  “

         (1)  Настоящият формуляр за заявление е общ за схемите ОСП на четири субекта: Европейския съюз (ЕС), Норвегия, Швейцария и Турция (наричани по-нататък „субектите“). Трябва да се има предвид обаче, че съответните схеми ОСП на тези субекти могат да се различават по включените в тях държави и продукти. Следователно дадена регистрация ще важи единствено за целите на износа по схемата или схемите ОСП, по които Вашата държава се приема за държава бенефициер.

         (2)  При съставяне на заявленията за получаване на регистрация като регистриран износител или при извършване на друг обмен на информация между регистрираните износители и компетентните органи в държавите бенефициери или митническите органи в държавите членки чрез средства за електронна обработка на данни, вместо полагане на подпис и поставяне на печат в клетки 5, 6 и 7 се извършва удостоверяване по електронен път.

      ПРИЛОЖЕНИЕ II
      „
            ПРИЛОЖЕНИЕ 22-06A

               ЗАЯВЛЕНИЕ ЗА ПОЛУЧАВАНЕ НА РЕГИСТРАЦИЯ КАТО РЕГИСТРИРАН ИЗНОСИТЕЛ

               зa целите на регистрацията на износителите от държавите членки

                                       1.

                                    Име/фирма на износителя, пълен адрес и държава, данни за връзка, EORI номер.

                                       2.

                                    Допълнителни данни за връзка, включващи номер на телефон и факс и адрес на електронна поща, ако има (незадължително).

                                       3.

                                    Да се посочи дали основната дейност е производство или търговия.

                                       4.

                                    Примерно описание на стоките, които отговарят на условията за преференциално третиране, включително примерен списък на позициите по Хармонизираната система (или главите, когато търгуваните стоки са включени в повече от двадесет позиции по Хармонизираната система).

                                       5.

                                    Задължения, които износителят трябва да поеме

                                       С настоящото долуподписаното лице:

                                                —

                                                   декларира, че посочените по-горе данни са верни;

                                                —

                                                   удостоверява, че не е била заличавана негова предходна регистрация; в противен случай, удостоверява, че ситуацията, която е довела до отмяната, е била отстранена;

                                                —

                                                   поема задължението да съставя изявления и други документи за произход само за стоки, които отговарят на изискванията за преференциално третиране и на правилата за произход, определени за тези стоки във въпросното преференциално споразумение;

                                                —

                                                   поема задължението да води съответните търговски счетоводни регистри за производството/доставката на стоките, които отговарят на изискванията за преференциално третиране, и да ги съхранява за срокa, изискван съгласно съответното преференциално споразумение, но най-малко три години след края на календарната година, през която е съставено изявлението или другия документ за произход;

                                                —

                                                   поема задължението да уведомява незабавно митническите органи за промени, възникнали по отношение на регистрационните му данни след получаването на номер на регистриран износител;

                                                —

                                                   поема задължението да сътрудничи на митническите органи;

                                                —

                                                   поема задължението да приема извършването на проверки на точността на неговите изявления или други документи за произход, включително проверка на счетоводните регистри и посещения в обектите му, от страна на Европейската комисия или органите на държавите членки;

                                                —

                                                   поема задължението да поиска заличаване на регистрацията си от системата, ако вече не отговаря на условията за прилагане на системата за регистрираните износители;

                                                —

                                                   поема задължението да поиска заличаване на регистрацията си от системата, ако вече не възнамерява да използва системата за регистрираните износители.

                                          …

                                       Място, дата, подпис на упълномощеното лице, име и длъжност
                                        (1)

                                       6.

                                    Изрично и информирано предварително съгласие на износителя за оповестяване на личните му/ѝ данни на публичния уебсайт

                                       С настоящото долуподписаното лице се информира, че предоставената в това заявление информация може да бъде оповестена чрез публичния уебсайт. Долуподписаното лице е съгласно посочената информация да бъде оповестена чрез публичния уебсайт. Долуподписаното лице може да оттегли своето съгласие за оповестяване на тази информация на публичния уебсайт, като отправи искане към компетентните органи, отговарящи за регистрацията.

                                    …

                                       Място, дата, подпис на упълномощеното лице, име и длъжност
                                        (1)

                                       7.

                                    Клетка за служебно ползване от митническите органи

                                       Заявителят е регистриран под следния номер:

                                                   Регистрационен номер: …

                                                   Дата на регистрацията …

                                                   Дата, от която регистрацията поражда действие …

                                       Подпис и печат
                                        (1) …

                           Известие

                        относно защитата и обработката на личните данни, включени в системата

                                    1.

                                    Когато Европейската комисия обработва личните данни, съдържащи се в настоящото заявление за получаване на регистрация като регистриран износител, се прилага Регламент (ЕО) № 45/2001 на Европейския парламент и на Съвета относно защитата на лицата по отношение на обработката на лични данни от институции и органи на Съюза и за свободното движение на такива данни.

                                    2.

                                    Личните данни от заявлението за получаване на регистрация като регистриран износител се обработват за целите на правилата за произход от съответните споразумения за преференциална търговия на Съюза. Правилата за произход, определени в Регламент за изпълнение (ЕС) 2015/2447 на Комисията, представляват правните основания за обработване на лични данни от заявлението за получаване на регистрация като регистриран износител.

                                    3.

                                    Митническите органи в държавата, в която е подадено заявлението, са администратор по отношение на обработката на тези данни в системата за регистрираните износители.
                                    Списъкът на митническите отдели е публикуван на уебсайта на Европейската комисия.

                                    4.

                                    Достъп до всички данни в заявлението се предоставя чрез потребителско име/парола за ползвателите в Комисията и митническите органи в държавите членки, Норвегия, Швейцария и Турция.

                                    5.

                                    Данните във връзка със заличена регистрация се съхраняват от митническите органи на държавите членки в системата за регистрираните износители в продължение на десет календарни години. Този срок започва да тече от края на годината, в която е била заличена регистрацията.

                                    6.

                                    Лицето, за което се отнасят данните, има право на достъп до съответните лични данни, които ще се обработват посредством системата за регистрираните износители, и когато е целесъобразно, има правото да поправя, заличава или блокира лични данни в съответствие с Регламент (ЕО) № 45/2001 или с националните закони за прилагане на Директива 95/46/ЕО на Европейския парламент и на Съвета за защита на физическите лица при обработването на лични данни и за свободното движение на тези данни. Всички искания за права на достъп, поправка, заличаване или блокиране се подават до и обработват от митническите органи на държавите членки, които отговарят за регистрацията, според случая. Когато регистрираният износител е подал до Комисията искане за упражняване на това право на достъп, тя препраща това искане до митническите органи на съответните засегнати държави членки. Ако регистрираният износител не успее да получи правата си от администратора на лични данни, той подава искането си до Комисията, която действа като администратор на лични данни. Комисията има правото да поправи, заличи или блокира тези данни.

                                    7.

                                    Жалби могат да се изпращат до съответния национален орган за защита на данните. Данните за връзка с националните органи за защита на данните се намират на уебсайта на Европейската комисия, генерална дирекция „Правосъдие“: (http://ec.europa.eu/justice/data-protection/bodies/authorities/eu/index_en.htm#h2-1).
                                    Когато жалбата се отнася до обработката на данни от Европейската комисия, тя следва да бъде отправена до Европейския надзорен орган по защита на данните (http://www.edps.europa.eu/EDPSWEB/).

                  “

         (1)  При съставяне на заявленията за получаване на регистрация като регистриран износител или при извършване на друг обмен на информация между регистрираните износители и компетентните органи в държавите бенефициери или митническите органи в държавите членки чрез средства за електронна обработка на данни, вместо полагане на подпис и поставяне на печат в клетки 5, 6 и 7 се извършва удостоверяване по електронен път.


title: Регламент за изпълнение (ЕС) 2018/608 на Комисията от 19 април 2018 година за определяне на технически критерии за електронните етикети за морско оборудване (Текст от значение за ЕИП. )

text:
               20.4.2018

               BG

               Официален вестник на Европейския съюз

               L 101/64

         РЕГЛАМЕНТ ЗА ИЗПЪЛНЕНИЕ (ЕС) 2018/608 НА КОМИСИЯТА
   от 19 април 2018 година
   за определяне на технически критерии за електронните етикети за морско оборудване
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2014/90/ЕС на Европейския парламент и на Съвета от 23 юли 2014 г. относно морското оборудване и за отмяна на Директива 96/98/ЕО на Съвета (1), и по-специално член 11, параграф 4 от нея,
   като има предвид, че:

               (1)

               С Директива 2014/90/ЕС са предоставени на Комисията изпълнителни правомощия за определяне на подходящи технически критерии за проектирането, работните показатели, полагането и използването на съответните електронни етикети.

               (2)

               Проведен бе анализ на разходите и ползите (2), в резултат от който бе дадена положителна оценка на използването на електронни етикети в допълнение към маркировката „щурвал“.

               (3)

               За реализирането на електронно етикетиране на морско оборудване не са необходими значителни инвестиции, а в същото време то осигурява значителни ползи за производителите, корабособствениците и операторите на кораби, както и за органите за пазарен надзор.

               (4)

               Дадените в настоящия регламент спецификации се основават на сравнение на наличните технологии, направено в рамките на анализа на разходите и ползите, както и на направените при това сравнение предложения за подходящи структури на кодовете, използвани за идентифициране на морско оборудване.

               (5)

               В резултат от сравнението на съществуващите носители на данни и архитектури за обмен на данни в рамките на анализа на разходите и ползите бе направена препоръка за използване като най-подходящи технологии на матрични кодове (двумерни баркодове) и на радиочестотна идентификация („RFID“).

               (6)

               Анализът на разходите и ползите показа също, че поради ограничения капацитет за съхранение на данни в електронния етикет е уместно електронният етикет да осигурява линк към бази данни, съдържащи по-подробна информация. Специфицираните в настоящия регламент матрични кодове (двумерни баркодове) и радиочестотна идентификация („RFID“) съдържат ключовата информация, необходима за осигуряване на такъв линк.

               (7)

               Поради това следва да се използва уникално идентифициране на морското оборудване, базиращо се на стандартизирана структура на кодовете, която да е независима от вида на електронния етикет. Това идентифициране следва да бъде достатъчно гъвкаво, за да дава възможност за пряк достъп на потребителите до най-релевантните бази данни за морско оборудване.

               (8)

               Форматът за кодиране на необходимата информация върху носителя на данни следва да се базира на стандарти на ISO. Този формат следва да дава също възможност за кодиране на допълнителна информация, използвана от производителите, като по-специално производителите следва да могат да включват в носителя на данни допълнителни защитни елементи, така че да могат по-добре да се идентифицират фалшифицирани продукти.

               (9)

               За да може по-лесно да се открива чрез визуално инспектиране, морското оборудване, което има електронни етикети, заменящи знака тип „щурвал“, следва да е обозначено с подходящ символ.

               (10)

               Мерките, предвидени в настоящия регламент, са в съответствие със становището на Комитета по морската безопасност и предотвратяването на замърсяването от кораби („COSS“),

         ПРИЕ НАСТОЯЩИЯ РЕГЛАМЕНТ:
   Член 1
   За целите на настоящия регламент се прилагат следните определения:

               1)

               „електронен етикет“ („electronic tag“) означава маркировка с радиочестотна идентификация („RFID“) или с матричен код (двумерен баркод);

               2)

               „идентификатор на приложението“ („application identifier“) означава цифрова представка, използвана за дефиниране на смисъла и формата на кодираните елементи от данни.

         Член 2
   Производителите на морско оборудване могат да използват следните видове електронни етикети, както са специфицирани в приложението:

               а)

               етикети с радиочестотна идентификация (RFID), фиксирани трайно върху елемент от морското оборудване;

               б)

               оптично четими етикети, съдържащи матрични кодове (двумерни баркодове), фиксирани трайно върху съответното съоръжение, представляващо съставна част от морско оборудване; или

               в)

               оптично четими етикети, съдържащи матрични кодове (двумерни баркодове), маркирани трайно върху елемент от морско оборудване.

         Член 3
   При използване на електронни етикети с радиочестотна идентификация (RFID), които заменят знака тип „щурвал“, е необходимо по ясен, четим и неизтриваем начин да е показан символът, посочен в точки 3.1 и 3.2 от приложението, било върху самите етикети или в съседство с тях.
   При използване на оптично четими етикети, съдържащи матрични кодове (двумерни баркодове), които заменят знака тип „щурвал“, е необходимо по ясен, четим и неизтриваем начин да е показан символът, посочен в точки 3.3 от приложението, било върху самите етикети или в съседство с тях.
   Член 4
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 19 април 2018 година.

            За Комисията

            Председател

         Jean-Claude JUNCKER

      (1)  ОВ L 257, 28.8.2014 г., стр. 146.

      (2)  „Възможното въвеждане на електронен етикет като допълнение или вместо знака тип „щурвал“ върху морското оборудване“, покана за тръжни оферти № MOVE/D2/2015-372 V1.0 на Европейската комисия, ГД „Мобилност и транспорт“.

      ПРИЛОЖЕНИЕ
      1.   Идентификация на морското оборудване

                  1.1.

                  Електронните етикети за морско оборудване трябва да включват електронно четима идентификация, представляваща радиочестотна идентификация („RFID“), или оптично четим матричен код (двумерен баркод), съдържащи следната информация:

                              а)

                              подходящ идентификатор на приложението в съответствие със стандартите ISO/IEC 15434:2006 и ISO/IEC 15418:2016, като се използва или идентификатор на данни ASC MH10, или идентификатор на приложението GS1;

                              б)

                              типа на модула (типовете на модулите) за оценяване на съответствието, посочен (посочени) в приложение II към Директива 2014/90/ЕС, който се използва (които са използвани) за оценяване на съответствието [един буквен знак];

                              в)

                              идентификационният номер на нотифицирания орган, определен от Комисията в съответствие с точка 3.1 от приложение IV към Директива 2014/90/ЕС [4 знака];

                              г)

                              номерът (номерата) на проверката на изделието (Модул Ж — Module G) или на изследването на ЕО за типа и на сертификатите за съответствие с типа (Модул Б и Модули Г, Д или Е — Module B и Modules D, E или F) [максимум 20 буквено-цифрови знака].

                  1.2.

                  В допълнение към информацията, включена съгласно точка 1.1, електронните етикети могат да съдържат също информация, отнасяща се за фабричния номер, кода на продукта, серийния номер и/или допълнителна информация, формулирана от производителя в съответствие със стандарта ISO/IEC 15434:2006 [с използване или на идентификатори на данни ASC MH10, или на идентификатори на приложението GS1]

                  1.3.

                  Примери:

                              Модули Б + Г(Modules B+D): [вж. точка 1.2.] + ([идентификатор на приложението]) B 0575 40123 + D 0038 040124

                              Модули Б + Д (Modules B+E): [вж. точка 1.2.] + ([идентификатор на приложението]) B 0575 40123 + E 0038 040125

                              Модули Б + Е (Modules B+F): [вж. точка 1.2.] + ([идентификатор на приложението]) B 0575 40123 + F 0038 040126

                              Модул Ж (Module G): [вж. точка 1.2.] + ([идентификатор на приложението]) G 0575 040126.

            2.   Електронни етикети

      2.1.   Етикети за радиочестотна идентификация (RFID)

      Транспондерите за радиочестотна идентификация трябва да работят в честотния интервал от 860 MHz до 960 MHz в съответствие с тип С от стандарта ISO/IEC 18000-6:2004.
      Електронният етикет трябва да бъде здраво фиксиран за съответното морско оборудване по траен начин, така че да е осигурена възможност той да бъде разчитан по предназначение през по време на целия прогнозен живот на морското оборудване.
      2.2.   Матрични кодове (двумерни баркодове)

      Матричните кодове (двумерните баркодове) трябва да са в съответствие със стандарта ISO/IEC 16022:2006.
      Електронният етикет трябва да бъде маркиран върху или здраво фиксиран за съответното морско оборудване по траен начин, така че да е осигурена възможност той да бъде разчитан по предназначение през целия прогнозен живот на морското оборудване.
      3.   Символи

                  3.1.

                  3.2.

                  3.3.


title: Регламент за изпълнение (ЕС) 2018/609 на Комисията от 19 април 2018 година за определяне на максималната изкупна цена за обезмаслено мляко на прах за втората индивидуална покана за търг в рамките на тръжната процедура, открита с Регламент за изпълнение (ЕС) 2018/154

text:
               20.4.2018

               BG

               Официален вестник на Европейския съюз

               L 101/68

         РЕГЛАМЕНТ ЗА ИЗПЪЛНЕНИЕ (ЕС) 2018/609 НА КОМИСИЯТА
   от 19 април 2018 година
   за определяне на максималната изкупна цена за обезмаслено мляко на прах за втората индивидуална покана за търг в рамките на тръжната процедура, открита с Регламент за изпълнение (ЕС) 2018/154
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1370/2013 на Съвета от 16 декември 2013 г. за установяване на мерки за определянето на някои помощи и възстановявания, свързани с общата организация на пазарите на селскостопански продукти (1), и по-специално член 3 от него,
   като има предвид, че:

               (1)

               С Регламент за изпълнение (ЕС) 2018/154 на Комисията (2) беше открита тръжна процедура за изкупуване на обезмаслено мляко на прах за периода на публична интервенция от 1 март до 30 септември 2018 г. в съответствие с условията, предвидени в Регламент за изпълнение (ЕС) 2016/1240 на Комисията (3).

               (2)

               В съответствие с член 14, параграф 1 от Регламент за изпълнение (ЕС) 2016/1240 Комисията трябва, въз основа на офертите, получени в отговор на индивидуалните покани за търг, да определи максимална изкупна цена или да реши да не определя такава цена.

               (3)

               Предвид офертите, получени за втората индивидуална покана за търг, не следва да се определя максимална изкупна цена.

               (4)

               Мерките, предвидени в настоящия регламент, са в съответствие със становището на Комитета за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   За втората индивидуална покана за търг за изкупуване на обезмаслено мляко на прах в рамките на тръжната процедура, открита с Регламент за изпълнение (ЕС) 2018/154, за която крайният срок за подаване на оферти изтече на 17 април 2018 г., не се определя максимална изкупна цена.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 19 април 2018 година.

            За Комисията,

            от името на председателя,

         Jerzy PLEWA

            Генерален директор

            Генерална дирекция „Земеделие и развитие на селските райони“

      (1)  ОВ L 346, 20.12.2013 г., стр. 12.

      (2)  Регламент за изпълнение (ЕС) 2018/154 на Комисията от 30 януари 2018 г. за откриване на тръжна процедура за изкупуване на обезмаслено мляко на прах през периода на публична интервенция от 1 март до 30 септември 2018 г. (ОВ L 29, 1.2.2018 г., стр. 6).

      (3)  Регламент за изпълнение (ЕС) 2016/1240 на Комисията от 18 май 2016 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на публичната интервенция и помощта за частно складиране (ОВ L 206, 30.7.2016 г., стр. 71).


title: Регламент за изпълнение (ЕС) 2018/700 на Комисията от 8 май 2018 година за изменение на списъците на предприятия от трети държави, от които е разрешен вносът на конкретно посочени продукти от животински произход, по отношение на определени предприятия от Бразилия (Текст от значение за ЕИП. )

text:
               14.5.2018

               BG

               Официален вестник на Европейския съюз

               L 118/1

         РЕГЛАМЕНТ ЗА ИЗПЪЛНЕНИЕ (ЕС) 2018/700 НА КОМИСИЯТА
   от 8 май 2018 година
   за изменение на списъците на предприятия от трети държави, от които е разрешен вносът на конкретно посочени продукти от животински произход, по отношение на определени предприятия от Бразилия
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (1), и по-специално член 12, параграф 4, буква в) от него,
   като има предвид, че:

               (1)

               С Регламент (ЕО) № 854/2004 се определят специфични правила за организирането на официален контрол върху продуктите от животински произход. По-специално в член 12, параграф 1 от посочения регламент се предвижда, че продукти от животински произход могат да се внасят в Съюза само ако са с произход от предприятия от трета държава, които фигурират в списъците, изготвени и актуализирани в съответствие с изискванията на този член. Справка с тези списъци може да се направи на уебсайта на генерална дирекция „Здравеопазване и безопасност на храните“ (2).

               (2)

               По силата на член 12, параграф 2 от Регламент (ЕО) № 854/2004 предприятията от трети държави могат да бъдат поставени в тези списъци само ако компетентните органи на третата държава гарантират, че тези предприятия съответстват на изискванията, установени в този член. Освен това, по силата на член 12, параграф 3 от Регламент (ЕО) № 854/2004, компетентните органи на съответната трета държава са длъжни да актуализират тези списъци и съответно да ги предават на Комисията.

               (3)

               По силата на член 12, параграф 4, буква в) от Регламент (ЕО) № 854/2004 Комисията е длъжна да предприеме необходимото действие, което да доведе до изменение на списъците на предприятията, всеки път, когато счете подобно изменение за необходимо с оглед на относимата информация, като например доклади от инспекции на Съюза или уведомления от държавите членки по Системата за бързо предупреждение за храни и фуражи (RASFF), създадена с Регламент (ЕО) № 178/2002 на Европейския парламент и на Съвета (3).

               (4)

               В периода от м. март 2017 г. досега държави членки многократно уведомиха Комисията по системата RASFF за голям брой сериозни и повтарящи се случаи на несъответствие с изискванията, дължащи се на присъствието на Salmonella в месо от домашни птици и заготовки от месо от домашни птици с произход от няколко предприятия в Бразилия. Бразилските компетентни органи бяха уведомени за тези случаи на несъответствие с изискванията на Съюза, като от тях беше поискано да предприемат необходимите коригиращи действия.

               (5)

               Въз основа на информацията, получена от бразилските компетентни органи, и на резултатите от официалните проверки по границите на Съюза не можа да бъде установено, че са били предприети изискуемите коригиращи действия за преодоляване на констатираните слабости. Съответно не са налице достатъчно гаранции за това, че въпросните предприятия към днешна дата се придържат към изискванията на Съюза, поради което техните продукти биха могли да изложат на риск общественото здраве. Поради това е необходимо те да бъдат заличени от списъка на предприятията, от които е разрешен вносът на продукти от домашни птици в Съюза.

               (6)

               През март 2018 г., по сведения на бразилските компетентни органи, в Бразилия са били установени случаи на измама, касаещи сертифицирането в лабораторни условия на месо и месни продукти, изнасяни за Съюза. В това отношение текущите разследвания и наскоро предприетите действия от органите на съдебната власт в Бразилия сочат, че не са налице достатъчно гаранции за това, че предприятията на дружествата BRF S.A. и SHB S.A., които имат разрешение за износ на месо и месни продукти за Съюза, се придържат към относимите изисквания на Съюза. Техните продукти съответно биха могли да изложат на риск общественото здраве и поради това е целесъобразно те да бъдат заличени от списъка на предприятията, от които е разрешен вносът в Съюза на месо и месни продукти.

               (7)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Списъците на предприятията, предвидени в член 12 от Регламент (ЕО) № 854/2004, от които е разрешен вносът в Съюза на конкретно посочени продукти от животински произход, се изменят в съответствие с посоченото в приложението.
   Член 2
   Настоящият регламент влиза в сила на втория ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 май 2018 година.

            За Комисията

            Председател

         Jean-Claude JUNCKER

      (1)  ОВ L 139, 30.4.2004 г., стр. 206.

      (2)  https://ec.europa.eu/food/safety/international_affairs/trade/non-eu-countries_en

      (3)  Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).

      ПРИЛОЖЕНИЕ

                  1)

                  В списъка на предприятията, от които е разрешен вносът на месо от домашни копитни животни от Бразилия (раздел I), се заличават следните вписвания:

                              Номер на одобрението

                              Наименование

                              Град

                              Регион

                              Дейности

                              Забележка

                              928

                              BRF S. A.

                              Ponta Grossa

                              Paraná

                              CS

                              2

                  2)

                  В списъка на предприятията, от които е разрешен вносът на месо от домашни птици и лагоморфни от Бразилия (раздел II), се заличават следните вписвания:

                              Номер на одобрението

                              Наименование

                              Град

                              Регион

                              Дейности

                              Забележка

                              1

                              BRF S. A.

                              Concordia

                              Santa Catarina

                              CP, CS, SH

                              A

                              18

                              BRF S. A.

                              Dourados

                              Mato Grosso do Sul

                              CP, SH

                              A

                              103

                              BRF S. A.

                              Serafina Correa

                              Rio Grande do Sul

                              CP, CS, SH

                              A

                              104

                              BRF S. A.

                              Chapeco

                              Santa Catarina

                              CP, CS, SH

                              A

                              466

                              BRF S. A.

                              Capinzal

                              Santa Catarina

                              CP, CS, SH

                              A

                              928

                              BRF S. A.

                              Ponta Grossa

                              Paraná

                              CS

                              2

                              1001

                              BRF S. A.

                              Rio Verde

                              Goias

                              CP, CS, SH

                              A

                              2014

                              BRF S. A.

                              Marau

                              Rio Grande do Sul

                              CP, CS, SH

                              A

                              2518

                              SHB Comercio e Industria de Alimentos S. A.

                              Francisco Beltrao

                              Paraná

                              CP, CS, SH

                              A

                              4567

                              SHB Comercio e Industria de Alimentos S. A.

                              Nova Mutum

                              Mato Grosso

                              CP, CS, SH

                              A

                  3)

                  В списъка на предприятията, от които е разрешен вносът на мляно месо, месни заготовки и механично отделено месо от Бразилия (раздел V), се заличават следните вписвания:

                              Номер на одобрението

                              Наименование

                              Град

                              Регион

                              Дейности

                              Забележка

                              1

                              BRF S. A.

                              Concordia

                              Santa Catarina

                              MP

                              48, A

                              18

                              BRF S. A.

                              Dourados

                              Mato Grosso do Sul

                              MP

                              48, A

                              103

                              BRF S. A.

                              Serafina Correa

                              Rio Grande do Sul

                              MP

                              48, A

                              104

                              BRF S. A.

                              Chapeco

                              Santa Catarina

                              MP

                              48, A

                              292

                              BRF S. A.

                              Varzea Grande

                              Mato Grosso

                              MP

                              48, A, B

                              466

                              BRF S. A.

                              Capinzal

                              Santa Catarina

                              MP

                              48, A

                              516

                              Copacol-Cooperativa Agroindustrial Consolata

                              Cafelandia

                              Paraná

                              MP

                              48, A

                              797

                              Cooperativa Agroindustrial - Copagril

                              Marechal Cándido Rondon

                              Paraná

                              MP

                              48, A

                              1001

                              BRF S. A.

                              Rio Verde

                              Goias

                              MP

                              48, A

                              2014

                              BRF S. A.

                              Marau

                              Rio Grande do Sul

                              MP

                              48, A

                              2518

                              SHB Comercio e Industria de Alimentos S. A.

                              Francisco Beltrao

                              Paraná

                              MP

                              48, A

                              2758

                              Zanchetta Alimentos Ltda

                              Boituva

                              São Paulo

                              MP

                              48, A

                              3404

                              Sao Salvador Alimentos S/A

                              Itaberai

                              Goias

                              MP

                              48, A

                              3409

                              Bello Alimentos Ltda

                              Itaquirai

                              Mato Grosso do Sul

                              MP

                              A

                              3887

                              Coopavel - Cooperativa Agroindustrial

                              Cascavel

                              Paraná

                              MP

                              48, A

                              4232

                              Avenorte Avicola Cianorte Ltda

                              Cianorte

                              Paraná

                              MP

                              A

                              4444

                              LAR Cooperativa Agroindustrial

                              Matelandia

                              Paraná

                              MP

                              48, A

                              4567

                              SHB Comercio e Industria de Alimentos S. A.

                              Nova Mutum

                              Mato Grosso

                              MP

                              48, A

                  4)

                  В списъка на предприятията, от които е разрешен вносът на месни продукти от Бразилия (раздел VI), се заличават следните вписвания:

                              Номер на одобрението

                              Наименование

                              Град

                              Регион

                              Дейности

                              Забележка

                              104

                              BRF S. A.

                              Chapeco

                              Santa Catarina

                              PP

                              22, A

                              292

                              BRF S. A.

                              Varzea Grande

                              Mato Grosso

                              PP

                              22, A, B

                              466

                              BRF S. A.

                              Capinzal

                              Santa Catarina

                              PP

                              22, A

                              716

                              BRF S. A.

                              Toledo

                              Paraná

                              PP

                              22, A

                              1001

                              BRF S. A.

                              Rio Verde

                              Goias

                              PP

                              22, A

                              2014

                              BRF S. A.

                              Marau

                              Rio Grande do Sul

                              PP

                              22, A

            Легенда на дейностите:

                  CP

                  Предприятие за разфасовка на месо (Cutting Plant)

                  CS

                  Хладилни складове (Cold Stores)

                  MP

                  Обект за производство на месни заготовки (Meat Preparation Plant)

                  PP

                  Преработвателно предприятие (Processing Plant)

                  SH

                  Кланица (Slaughterhouse)

            Легенда на забележките:

                  2.

                  Само за пакетирано месо

                  48.

                  Изключват се мляното месо от домашни птици и механично отделеното месо от домашни птици.

                  A

                  Домашни птици

                  B

                  Животни от рода на едрия рогат добитък


title: Регламент за изпълнение (ЕС) 2018/701 на Комисията от 8 май 2018 година за дерогация от Регламент за изпълнение (ЕС) № 809/2014 по отношение на крайния срок за подаване на единното заявление, заявленията за помощ или исканията за плащане, крайния срок за съобщаване на измененията на единното заявление или на искането за плащане, както и крайния срок за заявленията за предоставяне на права на плащане или увеличаване на стойността на правата на плащане съгласно схемата за основно плащане, за 2018 г.

text:
               14.5.2018

               BG

               Официален вестник на Европейския съюз

               L 118/5

         РЕГЛАМЕНТ ЗА ИЗПЪЛНЕНИЕ (ЕС) 2018/701 НА КОМИСИЯТА
   от 8 май 2018 година
   за дерогация от Регламент за изпълнение (ЕС) № 809/2014 по отношение на крайния срок за подаване на единното заявление, заявленията за помощ или исканията за плащане, крайния срок за съобщаване на измененията на единното заявление или на искането за плащане, както и крайния срок за заявленията за предоставяне на права на плащане или увеличаване на стойността на правата на плащане съгласно схемата за основно плащане, за 2018 г.
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 78, първа алинея, буква б) и член 78, втора алинея от него,
   като има предвид, че:

               (1)

               В Регламент за изпълнение (ЕС) № 809/2014 на Комисията (2) са указани крайният срок за подаване на единното заявление, заявленията за помощ или исканията за плащане, крайният срок за съобщаване на измененията на единното заявление или на искането за плащане, както и крайният срок за подаване на заявленията за предоставяне на права на плащане или увеличаване на стойността на правата на плащане съгласно схемата за основно плащане.

               (2)

               Държавите членки въвеждат промени в своята административна система за директни плащания, произтичащи от измененията, въведени с Регламент (ЕС) 2017/2393 на Европейския парламент и на Съвета (3), които включват, inter alia, реорганизация на информационните системи, промени в процедурите и дейностите за повишаване на осведомеността по отношение на бенефициерите с цел те да бъдат информирани за новите правни изисквания. Освен това при някои държави членки има забавяне при въвеждането на геопространственото заявление за помощ. В резултат на това държавите членки са изправени пред извънредни затруднения от административен характер.

               (3)

               Създалата се ситуация затруднява бенефициерите при подаването на единното заявление, заявленията за помощ или исканията за плащане, както и на заявленията за предоставяне на права на плащане или увеличаване на стойността на правата на плащане съгласно схемата за основно плащане, в сроковете, предвидени в член 13, параграф 1 и член 22, параграф 1 от Регламент за изпълнение (ЕС) № 809/2014.

               (4)

               С оглед на това е целесъобразно да се предвиди дерогация от член 13, параграф 1 и член 22, параграф 1 от Регламент за изпълнение (ЕС) № 809/2014, с която да се даде възможност на държавите членки да определят за 2018 г. краен срок за подаване на единното заявление, заявленията за помощ или исканията за плащане, както и краен срок за подаване на заявленията за предоставяне на права на плащане или увеличаване на стойността на правата на плащане съгласно схемата за основно плащане, като тези крайни срокове са по-късни от предвидените в посочените членове. Тъй като датите и сроковете, посочени в член 11, параграф 4 и член 15, параграфи 2 и 2а от Регламент за изпълнение (ЕС) № 809/2014, са свързани с крайния срок, предвиден в член 13, параграф 1 от същия регламент, следва да се предостави подобна дерогация за съобщаване на резултатите от предварителните проверки и за съобщаване на измененията на единното заявление или на искането за плащане.

               (5)

               Тъй като тези дерогации следва да обхващат единното заявление, заявленията за помощ и исканията за плащане, измененията на единното заявление или на искането за плащане и заявленията за предоставяне на права на плащане за 2018 г., е целесъобразно настоящият регламент да се прилага за заявленията и исканията за плащане за 2018 г.

               (6)

               Мерките, предвидени в настоящия регламент, са в съответствие със становището на Комитета за директните плащания и на Комитета за развитие на селските райони,

         ПРИЕ НАСТОЯЩИЯ РЕГЛАМЕНТ:
   Член 1
   Чрез дерогация от член 13, параграф 1, първа алинея от Регламент за изпълнение (ЕС) № 809/2014 определяните от държавите членки крайни срокове за подаване на единното заявление, заявленията за помощ или исканията за плащане за 2018 г. не могат да бъдат по-късни от 15 юни.
   Член 2
   Чрез дерогация от член 15, параграф 2 от Регламент за изпълнение (ЕС) № 809/2014 в държави членки, които използват дерогацията по член 1 от настоящия регламент, измененията на единното заявление или на искането за плащане за 2018 г., направени в съответствие с член 15, параграф 1 от Регламент за изпълнение (ЕС) № 809/2014, се съобщават на компетентния орган не по-късно от 15 юни.
   Член 3
   Дерогациите, предвидени в членове 1 и 2, се прилагат и в съответните държави членки за целите на изчисляването на сроковете от съответно 26, 35 и 10 календарни дни след крайната дата за подаване на единното заявление, заявленията за помощ или исканията за плащане и крайния срок за съобщаване на измененията, посочени в член 11, параграф 4 и член 15, параграф 2а от Регламент за изпълнение (ЕС) № 809/2014.
   Член 4
   Чрез дерогация от член 22, параграф 1 от Регламент за изпълнение (ЕС) № 809/2014 определяната от държавите членки дата за подаване на заявления за предоставяне на права на плащане или увеличаване на стойността на правата на плащане съгласно схемата за основно плащане за 2018 г. не може да бъде по-късна от 15 юни.
   Член 5
   Настоящият регламент влиза в сила в деня на публикуването му в Официален вестник на Европейския съюз.
   Той се прилага за заявленията и исканията за плащане за 2018 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 май 2018 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 549.

      (2)  Регламент за изпълнение (ЕС) № 809/2014 на Комисията от 17 юли 2014 г. за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол, мерките за развитие на селските райони и кръстосаното съответствие (ОВ L 227, 31.7.2014 г., стр. 69).

      (3)  Регламент (ЕС) 2017/2393 на Европейския парламент и на Съвета от 13 декември 2017 г. за изменение на Регламент (ЕС) № 1305/2013 относно подпомагане на развитието на селските райони от Европейския земеделски фонд за развитие на селските райони (ЕЗФРСР), Регламент (ЕС) № 1306/2013 относно финансирането, управлението и мониторинга на общата селскостопанска политика, Регламент (ЕС) № 1307/2013 за установяване на правила за директни плащания за земеделски стопани по схеми за подпомагане в рамките на общата селскостопанска политика, Регламент (ЕС) № 1308/2013 за установяване на обща организация на пазарите на селскостопански продукти и Регламент (ЕС) № 652/2014 за установяване на разпоредби за управлението на разходите, свързани с хранителната верига, здравеопазването на животните и хуманното отношение към тях, здравето на растенията и растителния репродуктивен материал (ОВ L 350, 29.12.2017 г., стр. 15).


title: Регламент за изпълнение (ЕС) 2018/705 на Съвета от 14 май 2018 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна

text:
               14.5.2018

               BG

               Официален вестник на Европейския съюз

               LI 118/1

         РЕГЛАМЕНТ ЗА ИЗПЪЛНЕНИЕ (ЕС) 2018/705 НА СЪВЕТА
   от 14 май 2018 година
   за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) № 269/2014 на Съвета от 17 март 2014 г. относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (1), и по-специално член 14, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 17 март 2014 г. Съветът прие Регламент (ЕС) № 269/2014.

               (2)

               Предвид организираните от Руската федерация избори за президент на Русия в незаконно анексираните Крим и Севастопол Съветът счита, че пет лица следва да бъдат добавени в съдържащия се в приложение I към Регламент (ЕС) № 269/2014 списък на физически и юридически лица, образувания и органи, за които се прилагат ограничителни мерки.

               (3)

               Поради това приложение I към Регламент (ЕС) № 269/2014 следва да бъде съответно изменено,

         ПРИЕ НАСТОЯЩИЯ РЕГЛАМЕНТ:
   Член 1
   Лицата, посочени в приложението към настоящия регламент, се добавят в списъка, който се съдържа в приложение I към Регламент (ЕС) № 269/2014.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 май 2018 година.

            За Съвета

            Председател

         Е. ЗАХАРИЕВА

      (1)  ОВ L 78, 17.3.2014 г., стр. 6.

      ПРИЛОЖЕНИЕ
      В списъка с лица, съдържащ се в приложение I към Регламент (ЕС) № 269/2014, се добавят следните лица:

                     Име

                     Идентифицираща информация

                     Основания

                     Дата на вписване

                     „162.

                     Inna Nikolayevna GUZEYEVA
                     (Инна Николаевна ГУЗЕЕВА)
                     Inna Nikolayevna GUZEEVA
                     (Инна Николаевна ГУЗЕЕВА)
                     Inna Mykolayivna HUZIEIEVA
                     (Iнна Миколаївна ГУЗЄЄВА)

                     Дата на раждане: 20.5.1971 г.
                     Място на раждане: Крим
                     Адрес: Симферопол, Лисневка, ул. „Киевская“ 83, ап. 67

                     Заместник-председател на избирателната комисия на Крим. В това свое качество тя участва в организацията на руските президентски избори на 18 март 2018 г. в незаконно анексираните Крим и Севастопол, като по този начин активно подкрепя и провежда политики, които подкопават териториалната цялост, суверенитета и независимостта на Украйна.

                     14.5.2018 г.

                     163.

                     Natalya Ivanovna BEZRUCHENKO /
                     Natalia Ivanovna BEZRUCHENKO
                     (Наталья Ивановна БЕЗРУЧЕНКО)
                     Nataliya Ivanivna BEZRUCHENKO
                     (НаталIя IванIвна БЕЗРУЧЕНКО)

                     Дата на раждане: 22.8.1979 г.
                     Място на раждане: Симферопол, Крим
                     Адрес: Автономна република Крим, Грезовское, ул. „Кржижановского“ 5-А, ап. 64

                     Секретар на избирателната комисия на Крим. В това свое качество тя участва в организацията на руските президентски избори на 18 март 2018 г. в незаконно анексираните Крим и Севастопол, като по този начин активно подкрепя и провежда политики, които подкопават териториалната цялост, суверенитета и независимостта на Украйна.

                     14.5.2018 г.

                     164.

                     Aleksandr Yurevich PETUKHOV /
                     Aleksandr Yurievich PETUKHOV
                     (Александр Юрьевич ПЕТУХОВ)
                     Oleksandr Yuriyovych PIETUKHOV
                     (Олександр ЮрIйович ПЄТУХОВ)

                     Дата на раждане: 17.7.1970 г.

                     Председател на избирателната комисия на Севастопол. В това свое качество той участва в организацията на руските президентски избори на 18 март 2018 г. в незаконно анексираните Крим и Севастопол, като по този начин активно подкрепя и провежда политики, които подкопават териториалната цялост, суверенитета и независимостта на Украйна.

                     14.5.2018 г.

                     165.

                     Miroslav Aleksandrovich POGORELOV
                     (Мирослав Александрович ПОГОРЕЛОВ)
                     Myroslav Oleksandrovych POHORIELOV
                     (Мирослав Олександрович ПОГОРЄЛОВ)

                     Дата на раждане: 7.6.1968 г.

                     Заместник-председател на избирателната комисия на Севастопол. В това свое качество той участва в организацията на руските президентски избори на 18 март 2018 г. в незаконно анексираните Крим и Севастопол, като по този начин активно подкрепя и провежда политики, които подкопават териториалната цялост, суверенитета и независимостта на Украйна.

                     14.5.2018 г.

                     166.

                     Anastasiya Nikolayevna KAPRANOVA
                     (Анастасия Николаевна КАПРАНОВА)
                     Anastasiya Mykolayivna KAPRANOVA
                     (АнастасIя Миколаївна КАПРАНОВА)

                     Дата на раждане: 1964 г. (вероятно: 21 април)

                     Секретар на избирателната комисия на Севастопол. В това свое качество тя участва в организацията на руските президентски избори на 18 март 2018 г. в незаконно анексираните Крим и Севастопол, като по този начин активно подкрепя и провежда политики, които подкопават териториалната цялост, суверенитета и независимостта на Украйна.

                     14.5.2018 г.“


title: Регламент за изпълнение (ЕС) 2018/711 на Комисията от 14 май 2018 година за изменение на Регламент (ЕС) 2016/44 на Съвета за ограничителни мерки с оглед на положението в Либия

text:
               15.5.2018

               BG

               Официален вестник на Европейския съюз

               L 119/35

         РЕГЛАМЕНТ ЗА ИЗПЪЛНЕНИЕ (ЕС) 2018/711 НА КОМИСИЯТА
   от 14 май 2018 година
   за изменение на Регламент (ЕС) 2016/44 на Съвета за ограничителни мерки с оглед на положението в Либия
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение (ОВППС) 2015/1333 на Съвета от 31 юли 2015 г. относно ограничителни мерки с оглед на положението в Либия и за отмяна на Решение 2011/137/ОВППС (1),
   като взе предвид Регламент (EС) 2016/44 на Съвета от 18 януари 2016 г. за ограничителни мерки с оглед на положението в Либия и за отмяна на Регламент (ЕС) № 204/2011 (2), и по-специално член 20, буква б) от него,
   като има предвид, че:

               (1)

               Приложение V към Регламент (ЕС) 2016/44 съдържа списък на плавателните съдове, посочени от Комитета по санкциите на ООН в съответствие с параграф 11 от Резолюция 2146 (2014) на Съвета за сигурност на Организацията на обединените нации. Тези плавателни съдове са обект на няколко забрани по силата на Регламент (ЕС) 2016/44, включително забрана за товарене, превоз или разтоварване на суров нефт от Либия и за достъп до пристанищата на територията на Съюза.

               (2)

               На 18 април 2018 г. и на 29 април 2018 г. Комитетът към Съвета за сигурност на ООН, създаден съгласно Резолюция 1970 (2011) на Съвета за сигурност на ООН, актуализира списъка на съдовете, подлежащи на ограничителни мерки. Ето защо приложение V към Регламент (ЕС) 2016/44 следва да бъде съответно изменено.

               (3)

               За да се гарантира ефективността на мерките, предвидени в настоящия регламент, той следва да влезе в сила незабавно,

         ПРИЕ НАСТОЯЩИЯ РЕГЛАМЕНТ:
   Член 1
   Приложение V към Регламент (ЕС) 2016/44 на Съвета се изменя в съответствие с посоченото в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 май 2018 година.

            За Комисията,

            от името на председателя,

            Началник на Службата за инструментите в областта на външната политика

      (1)  ОВ L 206, 1.8.2015 г., стр. 34.

      (2)  ОВ L 12, 19.1.2016 г., стр. 1.

      ПРИЛОЖЕНИЕ
      В приложение V към Регламент (ЕС) 2016/44 следните вписвания се заличават:

                  „а)

                              1.

                                 Име: NADINE. Включен в списъка съгласно точка 10, букви а) и б) от Резолюция 2146 (2014), продължена и изменена с Резолюция 2362 (2017), точка 2 (забрана за товарене, превозване или разтоварване; забрана за влизане в пристанища). Съгласно точка 11 от Резолюция 2146 това вписване беше подновено от Комитета на 18 януари 2018 г. и е валидно до 17 април 2018 г., освен ако действието му не бъде прекратено по-рано от Комитета съгласно точка 12 от Резолюция 2146. Държава на знамето: Палау. Допълнителна информация Вписан на 21 юли 2017 г. ММО: 8900878. Към 19 януари 2018 г. съдът е бил локализиран близо до крайбрежието на Muscat, Оман, извън неговите териториални води.

                  б)

                              2.

                                 Име: Lynn S. Включен в списъка съгласно точка 10, букви а) и б) от Резолюция 2146 (2014), продължена и изменена с Резолюция 2362 (2017), точка 2 (забрана за товарене, превозване или разтоварване; забрана за влизане в пристанища). Съгласно точка 11 от Резолюция 2146 това посочване беше подновено от Комитета на 26 януари 2018 г. (предишно продължаване, валидно до 29 януари 2018 г.) и е валидно до 28 април 2018 г., освен ако бъде прекратено по-рано от Комитета съгласно точка 12 от Резолюция 2146. Държава на знамето: Сейнт Винсънт и Гренадини. Допълнителна информация Включен в списъка на 2 август 2017 г. ММО: 8706349. Към 6 октомври 2017 г. съдът е бил разположен в териториалните води на Ливан, когато е отплавал на запад.“